2 wagte van burgemeester in Parys vas oor permitte | Netwerk24
Deur Marietjie Gericke 04 Julie 2020 19:54
Thandi Mbambo, Vrystaatse polisiewoordvoerder, sê die wapens behoort aan die veiligheidsbeamptes wat by Jowi Mochela, burgemeester van Ngwathe, se huis oppas.
Sy ontken berigte op sosiale media dat ongelisensieerde vuurwapens by die huis gekry is.
Mbambo sê die polisie het op 28 Junie inligting opgevolg dat beamptes van ’n sekerheidsfirma van Bloemfontein wat die burgemeester se huis oppas, glo ongelisensieerde wapens het.
“By nadere ondersoek is gevind die wapens is wel gelisensieer en behoort aan die sekerheidsfirma, maar die twee beamptes het nie die nodige permitte by hulle gehad soos wat deur die wet vereis word nie.”
Ngwathe se munisipale bestuurder, Bruce Kannemeyer, en Joey Mochela, burgemeester, vroeër afgeneem.Foto: Mlungisi Louw
Hulle is in hegtenis geneem en die polisie het beslag gelê op die vuurwapens. Die twee mans het op 29 Junie in die hof verskyn en is op borgtog vrygelaat.
Mbambo sê die polisie weet niks van die bewerings oor handgranate en kontant van R1 miljoen wat in die burgemeester se huis gevind sou gewees het nie.
“Ons weet nie waar die gerugte vandaan kom nie.”
Daar is ook bewering dat die lede van die sekerheidsfirma wat die burgemeester aangestel het, glo oudgevangenes is wat op parool uit is, en dat een van hulle ’n onwettige burger van Lesotho sou wees.
Mbambo sê sy weet niks daarvan nie.
Meer oor: Parys | Burgemeester | Permitte